Mihai, unul dintre protestatarii de miercuri seară de la Parlament, care a fost surprins de fotografi în timp ce era flancat de mai mulți jandarmi, a transmis un mesaj pe contul său de Facebook.

Mihai Matei a fost unul dintre sutele de români care au protestat la Parlament, iată mesajul lui:

”Prin simulacrul de ieri din parlament s-a depășit o limită care nu trebuia trecută. De azi jocul devine sine missione.

Eram ieri noapte în prima linie când slugile au început să plece din parlament. Când au început să dea cu gaze, în stânga mea era Cătălin Tenita și în dreapta Cosmin Alexandru și Alexandru Lăpușan. Am tușit toți scurt și am urlat în continuare, din toată ființa noastră: Hoții. Minute în șir. Câte un hoț în fiecare mașină care ieșea în viteză.

Cei trei de mai sus sunt oameni care știu să construiască. Au creat companii și echipe extraordinare. Ca ei sunt toți cei care au venit azi noapte la parlament și care vin la proteste. Nu suntem niște nebuni. Înțelegem exact ce se întâmplă zilele astea și impactul pentru viitor.

Am vrea toți să ne vedem de viețile noastre care ar putea fi frumoase și liniștite. Am vrea să avem mai mult timp să ne dezvoltăm afacerile. Eu visez la o seară de cărți și muzică pe care nu am mai avut-o de mult prea mult timp.

Dar o viață trăită cu capul plecat nu e o viață frumoasă. O viață în care totul se năruie în jur dar nouă ne merge bine, nu e viața pe care noi ne-o dorim.

Zilele astea slugile ne fură viitorul pe care l-am putea avea. E un joc de generații care se joacă zilele astea. Dacă totul va fi pierdut, noi nu vom trăi cu regretul că am fi putut face ceva și nu am făcut. Regretele mutilează sufletul.

Noi nu vom pleca capul. De azi nu mai facem nici un pas înapoi. Sine missione. Nu ne lăsați singuri.

În imaginea asta tot Hoții strigăm. Imaginea asta este despre noi. La fiecare jandarm trebuie să fim o mie de oameni și nu ne vor putea opri.”